宿都嶠山靈景寺
作者：李綱
朝代：宋

paragraphs: 清晨遊栖真，薄暮宿靈景。
山空松桂香，雲細泉石冷。
髙崖敞飛簷，象緯逼參井。
惜無娟娟月，散此林下影。
夜闌風露寒，巖曲燈耿耿。
疏鐘響嵌竇，客枕發深省。
却随猿鳥起，再上翠微頂。
道人山後來，眸子頗清炯。
試詢龍虎訣，妙意默已領。
我生憂患餘，半世泛萍梗。
脫身鯨海中，掃跡方自屏。
願從稚川遊，薪水事丹鼎。
庶資刀圭力，少使桑榆永。
胡塵暗中原，静謐惟五嶺。
渺然炎荒地，自絕羽書警。
結茅定前緣，幽夢先異境。
上下三洞間，安得田二頃。
攜家學龐公，捫蝨笑王猛。
採薇與散髪，此志久已肯。
嵇生非吾徒，幽憤醉方醒。